CELEX: C2006/074/15
Language: hu
Date: 2006-03-25 00:00:00
Title: C-42/06. sz. ügy: Az Európai Közösségek Bizottsága által a Belga Királyság ellen  2006. január 27-én  benyújtott kereset

25.3.2006   
            
            
               HU
            
            
               Az Európai Unió Hivatalos Lapja
            
            
               C 74/8
            
         Az Európai Közösségek Bizottsága által a Belga Királyság ellen 2006. január 27-én benyújtott kereset
   (C-42/06. sz. ügy)
   (2006/C 74/15)
   Az eljárás nyelve: francia
   Az Európai Közösségek Bizottsága (képviseli: B. Stromsky, meghatalmazotti minőségben, kézbesítési cím: Luxembourg) 2006. január 27-én keresetet nyújtott be az Európai Közösségek Bíróságához a Belga Királyság ellen.
   Az Európai Közösségek Bizottsága keresetében azt kéri, hogy a Bíróság:
   
               —
            
            
               állapítsa meg, hogy a Belga Királyság – mivel Brüsszel-Főváros Régióban a hulladékgyűjtésre szolgáló zsákokat gyártó és/vagy forgalmazó természetes és jogi személyekre vonatkozóan olyan engedélyezési rendszert vezetett be, melynek rendelkezései figyelmen kívül hagyják az arányosság elvét – megsértette az EK 28-30. cikkből eredő kötelezettségeit.
            
         
               —
            
            
               kötelezze a Belga Királyságot a költségek viselésére.
            
         Jogalapok és fontosabb érvek:
   Egyetlen közösségi harmonizációs jogszabály sem szabályozza a hulladékgyűjtésre szolgáló zsákokat gyártó és/vagy forgalmazó természetes és jogi személyekre vonatkozó engedélyezést.
   E körülmények között az olyan nemzeti jogszabályokat, amelyek engedélyezést írnak elő a hulladékgyűjtésre szolgáló zsákokat gyártó és/vagy forgalmazó természetes és jogi személyekre vonatkozóan, az Európai Közösséget létrehozó Szerződés 28-30. cikke alapján kell megítélni.
   A Bíróság állandó ítélkezési gyakorlata szerint az olyan előzetes engedélyezési eljárás, mint amelyet a Brüsszel-Főváros Régió hulladékgyűjtésről szóló, 1993. július 15-i rendeletének 10a. cikke előír, akadályozhatja az áruk szabad mozgását.
   Márpedig ahhoz, hogy az áruk szabad mozgásának alapszabadságára tekintettel igazolható legyen az ilyen előzetes engedélyezési eljárás, annak a közösségi jogban elismert közérdekű indokon kell alapulnia és tiszteletben kell tartania az arányosság elvét, azaz alkalmasnak kell lennie az általa elérni kívánt cél megvalósítására, és nem szabad meghaladnia az e cél eléréséhez szükséges mértéket.
   A Bizottság úgy véli, hogy az engedélyezési eljárásnak a munkavállalók egészségvédelme és a környezetvédelem közérdekű indokán kell alapulnia.
   A Bizottság azonban úgy ítéli meg, hogy a jelen esetben a rendelet 10a. cikkében előírt engedélyezési eljárás szabályai nem tartják tiszteletben az arányosság elvét, mivel az eljárást nem lehet könnyen elérni.